paragraph_text: Na tom se putu u suvremeno se doba hodočasnici su se kretali cestom, zbog čega svake godine MUP Republike Hrvatske informira hodočasnike navodeći kojim se utvrđenim cestovnim pravcima kretati i kako se kretati, istovremeno upozoravajući vozače. Premda je reguliranje prometa tih dana dobro, nažalost se u te svete dane događaju nezgode u kojima su automobili naletjeli na hodočasnike, ponekad i smrtne. Da bi se izbjegle takve situacije, a ponukan i svojim osobnim tragičnim iskustvom (pogibija sina i snahe u prometnoj nesreći), poznati hrvatski planinar Stipe Božić došao je do zamisli da se hodočašće u Sinj može izvoditi po tradicionalnim pješačkim, konjskim stazama i napuštenom trasom nekadašnje željeznice koja je išla do Sinja, "Rere". Novom uređenom obilježenom stazom Stazom Gospi Sinjskoj moglo bi se ići ne samo u vrijeme svetkovine nego preko cijele godine. Hodočasnici i ne samo oni, tako su većinom izolirani od prometne gužve i istovremeno u tišini prirode pješače kroz slikovite krajeve koji su bogati povijesnim naslijeđem: utvrde, stećci, gradine, muzeji, sakralni objekti, ostatci starih staza i mostova, vidikovci i ugostiteljski objekti. Sve su to mjesta za odmor i kontrolne točke na stazi.